I dag slukker 3 for 3G-netværket

Tillykke, Danmark. I dag er 3 officielt det sidste teleselskab i landet til at slukke for 3G-netværket – og det betyder farvel til en teknologi, der lagde fundamentet for moderne mobilinternet, men som nu er løbet tør for relevans.

3 har gennem november gradvist lukket for 3G rundt omkring i landet, og i dag, 1. december, er kontakten slukket helt. Beslutningen frigiver kapacitet til både 4G og 5G, hvor langt størstedelen af alle danskere allerede befinder sig.

Ældre mobiler mister forbindelsen

For de fleste kunder ændrer lukningen ingenting. Men hvis du bruger en mobil eller en enhed, der kun understøtter 3G, er konsekvensen til gengæld benhård: Ingen data. Ingen opkald. Ingen SMS’er.
Kort sagt: Enheden bliver ubrugelig på mobilnettet.

3 anbefaler derfor, at man opgraderer til en telefon med mindst 4G – og gerne 5G – hvis man vil være fremtidssikret i mange år frem.

3G er allerede historie hos alle andre

3 er det sidste teleselskab i Danmark, der holdt fast i 3G. De øvrige operatører har for længst sagt farvel. Nedlukningen betyder, at 3G nu er helt udfaset i Danmark, og at 2G og 4G/5G står tilbage som de eneste aktive netværkstyper.

TDC slukkede for 3G tilbage i starten af 2023.

Telia og Telenor slukkede for 3G i april 2023.

3 kalder selv beslutningen en måde at give plads til fremtiden på: Når 3G forsvinder, kan kapacitet og frekvenser flyttes over i hurtigere og mere stabile netværk. Det betyder bedre dækning, højere hastigheder og mere robust mobilinternet for alle.

Med dagens nedlukning bliver 3G officielt et kapitel i mobilhistorien. Fremtiden hedder 4G og 5G – og hvis din mobil ikke gør det samme, så er det nu, du skal følge med.

I dag slukker 3 for 3G-netværket