TDC slukker for 3G i starten af næste år

Det synger på sidste vers for 3G-netværket, der er blevet overhalet af 4G og 5G. TDC slukker for 3G i starten af 2023, fortæller selskabet i en pressemeddelelse. Det sker for at imødekomme det stigende mobildatabehov. Pladsen skal i stedet bruges til de hurtigere teknologier 4G og 5G.

– For TDC Net er det helt centralt, at vi kan tilbyde det bedst mulige mobilnet i Danmark. Der er brug for en stærk mobil infrastruktur, der kan håndtere det stigende forbrug af mobildata. Derfor udfaser vi nu 3G for at skabe mere kapacitet via de hurtigere 4G- og 5G-netværk og øge mobilnettets hastighed. Vi har de seneste år rullet 5G ud i hele landet og har i dag det bedst dækkende 5G-netværk i Danmark, siger kommerciel direktør i TDC Net Robert Dogonowski.

Det bliver dog næppe nogen tårevædet afsked. 3G data udgør i dag under 1 procent af den samlede mængde datatrafik på TDC Nets netværk. På samme vis er tale over 3G-netværket faldet markant de seneste år, fortæller selskabet.

Skulle man eje en ældre mobiltelefon, vil det dog fortsat være muligt at gøre brug af TDC Nets 2G-netværk til tale og basale datatjenester.

I en række lande har man allerede udfaset 3G-teknologien, og herhjemme har flere teleoperatører planer om det samme. TT-netværket, der ejes af Telenor og Telia, begynder nedlukningen af 3G i disse måneder.

TDC slukker for 3G i starten af næste år